Marek Kalmus

**Marek Kalmus** (9. veebruar 1971 Elva – 14. oktoober 2023) oli eesti jalgrattur ja kulturist.

## Sport
Marek Kalmus õppis Elva Keskkoolis. Ta hakkas sportima 1980. aastal Elva Spordikoolis isa Jüri Kalmuse juhendamisel. Aastatel 1988–1989 tuli Kalmus mitmel korral trekisõidus Eesti meistriks ja Eesti juunioride meistriks. 

1989. aastast hakkas Kalmus harrastama kulturismi ja jõutõstmist. 

Ta töötas juhendaja-treenerina Elva kulturismiklubis Tonic ning juhendajana klubides Avancia, Arcoman, Marek Kalmus Fitness ja Bonsuna HC Gym. Ta oli ka personaaltreener ning koostas Tartu Ülikooli Akadeemilise Spordiklubi noorratturitele individuaalse toitumise kavasid. 

Ta oli Elva linna parim meessportlane aastatel 1995, 2005 ja 2007.

### Spordisaavutused Eestis
*Kahekordne Eesti meister jalgrattaspordi 1 km paarissõidus (Veikko Kiisaga 1989, 1990))
*Viiekordne Eesti meister jalgrattaspordi trekisõidus (1989,1990)
*Seitsmekordne Eesti meister kulturismi raskekaalus (1995–1996, 1999–2003)
*Eesti meister kulturismi absoluutarvestuses (1995)
*Viie Eesti karika võitja kulturismis (1996, 1998–1999, 2000–2001)
*Viie Eesti karika võitja kulturismi absoluutarvestuses (1996, 1998–1999, 2000–2001)
*1998 Eesti Rammumehe võistluse võitja
*Jõutõstmises kehakaalus kuni 125 kg Eesti meister lamades surumises (1999)
*Neljakordne Eesti meister fitnessis (2002–2005)

### Rahvusvahelised saavutused
*2X (eri vanuseklassid) fitnessi amatööride EM meister ja absoluutne EM meister (2001) /WFF/
*Fitnessi EM absoluutne meister (2001) /WFF/
*Kulturismi MM 5. ja 7. koht (2001, 2002) /NABBA/
*Fitnessi amatööride EM hõbe (2002) /WFF/
*3x fitnessi amatööride maailmameister (2002, 2005) /WFF/
*Elukutseliste fitnessi MM ja EM 4. koht (2005, 2006) /WBBF/
*Klassikalise kulturismi EM 8. koht (2008) ja MM 9. koht (2008) /IFBB/

### Võistluskeelud
*2001. aastal Eesti meistrivõistlustel osutus Marek Kalmuse dopinguproov positiivseks. Kalmus sai ajutise võistluskeelu.
*2004. aastal oli Kalmuse dopinguproov taas positiivne.
*2008. aastal andis Marek Kalmus kolmandat korda positiivse dopinguproovi ning Eesti Kulturismi ja Fitnessi Liit määrasid talle eluaegse võistluskeelu.

Kalmus võttis omaks vaid viimase rikkumise. Esimese dopingujuhtumi puhul eksiti tema sõnul protseduuriliste reeglite vastu, kuid keelatuid aineid ta ei tarvitanud. Teisel juhul tarbis ta arsti ettekirjutusel vererõhuravimit, teadmata, et see sisaldab keelatud aineid. Kuid kolmandas kaasuses rikkus Kalmus teadlikult reegleid, valmistudes Venemaal peetud MM-iks. Kuna ta oli veendunud, et ka muu maailm tarvitab dopingut, tahtis ta teistega võrdseid mängureegleid.

## Osalemine filmides ja telesarjades
*1998 "Kallis härra Q", mängufilm, Teine suli
*2011 "Olmeheidutus", animafilm
*2015 "Kalevipoeg", tudengifilm, Kaido
*2016 "Kättemaksukontor", telesari, Ragnar Kramm
*2017 "Merivälja", telesari, Metalliärikas
*2021 "Naiste sõda", telesari, Mahorin
*2024 "Tulnukas 2 ehk Valdise tagasitulek 17 osas", komöödiafilm, Ingrid Schwarzenegger

## Isiklikku
Tema isa oli jalgrattasporditreener Jüri Kalmus.

Kalmuse tervis hakkas halvenema pärast 2020. aastal põetud koroonat. 2021. aastal põdes Kalmus seda juba kolmandat korda. Aastakümneid suurepärases füüsilises vormis olnud Kalmus kaotas lühikese ajaga lihasemassist 27 kilogrammi. 2023. aasta suve alguses käis Kalmus Tartu Ülikooli kliinikumis uuringutel, kus tal diagnoositi neljanda astme maksavähk.

## Viited

## Välislingid
* 
*Kalmuse positiivne dopinguproov sai kinnituse ohtuleht.ee, 4. mai 2004
* Kalmus: mul on kahju, et spordis valitseb doping sport.postimees.ee, 8. jaanuar 2009
* Kulturist Marek Kalmus jäi taas dopinguga vahele sport.postimees.ee, 24. detsember 2008
*Eluaegset võistluskeeldu kandev kulturist dopinguskandaalist: niimoodi Eesti spordis asjad käivadki ohtuleht.ee, 9. veebruar 2021
*Rasket haigust põdev kulturist Marek Kalmus palub annetajate toetust elu24.postimees.ee, 8. august 2023
*Peeter Ernits Marek Kalmuse lahkumisest: Keha vajus kokku, aga vaim jäi tal lõpuni tugevaks! elu24.postimees.ee, 14. oktoober 2023